text: Hedensted melder medarbejder til politiet
  23 september 2014 kl. 06.29
  Hedensted Kommune indgiver tirsdag politianmeldelse mod en medarbejder for økonomisk bedrageri for i alt 584.134,30 kroner.
  Hedensted Kommune blev den 31. juli gjort opmærksom på problemerne via en e-mail fra medarbejderens leder til personaleafdelingen. Siden da har kommunen arbejdet med en intern undersøgelse af sagen. Det er denne undersøgelse, der nu fører til politianmeldelse.
  Den mistænkte kvindelige medarbejder er allerede blevet bortvist, fordi hun blev mistænkt for at have lænset et handicappet ægtepars bankkonto.
  - Hvis vi i Hedensted Kommune har mistanke om uacceptable forhold hos en medarbejder, sørger vi for hurtigst muligt at få et klart overblik over sagen og at få snakket med den medarbejder, det handler om. Det involverer naturligvis også nogle høringsperioder, hvor medarbejdere har mulighed for at forklare sig og fremskaffe eventuelt dokumentation, siger borgmester Kirsten Terkilsen, Venstre.
  